देश में लगातार सिमटते जा रहे सबसे पुराने राजनीतिक दल कांग्रेस की स्थिति एक डूबता हुआ जहाज की तरह ही दिखाई दे रही है। देश की जनता ने तो पहले ही कांग्रेस का साथ देना छोड़ दिया है, लेकिन अब स्थिति यह आ गई है कि उसके अपने नेता भी साथ छोड़ने लगे हैं। कांग्रेस की ऐसी स्थिति क्यों हो रही है, इसका चिन्तन फिलहाल कोई भी नेता करने को तैयार नहीं है, लेकिन कांग्रेस के वरिष्ठ नेता और पूर्व केन्द्रीय मंत्री जयराम रमेश अपने दिल की बात जुबान पर ले आए हैं। उन्होंने स्पष्ट तौर पर कहा है कि कांग्रेस अस्तित्व के संकट के दौर से गुजर रही है। इसके साथ ही उन्होंने इस बात का भी संकेत किया है कि देश में नरेन्द्र मोदी का जादू काम कर रहा है। इसी जादू के चलते ही कांग्रेस में भविष्य का संकट पैदा हो गया है। कांग्रेस नेता जयराम रमेश की चिन्ता जायज भी कही जा सकती है, लेकिन आज कांग्रेस का सबसे बड़ा सत्य यह है कि उसके पास केवल वरिष्ठ नेता ही बचे हैं, जो आम कार्यकर्ताओं की नहीं सुनते।